Veilingverbod geld nou landwyd(Foto ter illustrasie: pixabay) ŉ Landwye verbod geld voortaan op veeveilings as deel van ingrypende maatreëls om die jongste uitbreking van bek-en-klouseer hok te slaan. Die minister van landbou, Thoko Didiza, het die besluit Woensdag in die Staatskoerant afgekondig. Die verbod geld vir alle samekomste van diere, hetsy dit skoue, veilings, vir spekulasiedoeleindes of enige ander byeenkomste is. Die verbod is van toepassing op alle lewende gesplete hoefdiere wat na een bestemming geneem word vanaf meer as een plek van oorsprong. Die jongste uitbreking is aanvanklik in die Molemole-distrik in Limpopo aangemeld, ná nóg ŉ uitbreking van die siekte in die Vhembe-distrik vroeër vanjaar. Die verbod op veilings het eers net in Limpopo, Mpumalanga, Gauteng en Noordwes gegeld. Gerhard Schutte, uitvoerende hoof van die Rooivleisprodusente-organisasie (RPO), het gesê hoewel die besluit uiters ingrypend is, is dit ook ŉ noodsaaklike een. Schutte het gesê nagenoeg 1,2 miljoen huishoudings in Suid-Afrika besit vee – dit sluit kommersiële en opkomende boere in. “Dit het ŉ uitwerking op groot en kleinboere, dit raak die hele platteland,” het hy gesê. Die RPO vra ook dat die minister ŉ ramp afkondig, wat beteken ander wetgewing geld en bykomende hulpbronne word dadelik beskikbaar gestel. Bykomende kundigheid kan dan ook ingebring word. Schutte het gesê die departement moet alle beskikbare hulpmiddels inspan om vas te stel presies wáár die siekte voorkom en wat die omvang daarvan is. Sodra dit gedoen is, kan die situasie doeltreffender bestuur word. “Ons het die weermag en die polisie nodig om die geraakte gebied toe te hou, maar ons moet eers bepaal wáár die geraakte gebiede is,” het Schutte gesê. Hy het gesê die siekte – en daaropvolgende maatreëls – het verreikende gevolge vir boere, en dat die departement die situasie met die nodige erns móét hanteer. “Die verbod is in belang van die bedryf, maar dit is ŉ drastiese stap met ŉ groot uitwerking op produsente. Die departement moet nou net so drasties iets daaraan begin doen.” Bek-en-klouseer is ŉ hoogs aansteeklike virus wat beeste, varke, skape, bokke en ander gesplete hoefdiere raak. Die siekte raak mense glad nie en dit is heeltemal veilig om produkte van dié gesplete hoefdiere, soos melk en vleis, te eet. Een-tot-een-transaksies is steeds toelaatbaar as ŉ veearts die diere bek-en-klouseer-vry sertifiseer en diere kan steeds by ŉ abattoir geslag word. Schutte het gesê die produsenteprys het boonop die afgelope ruk gedaal, wat goeie nuus is vir verbruikers wat beoog om die vakansietafels onder die vleis te laat kreun.